KIRJALLINEN KYSYMYS P-2829/00 esittäjä(t): Dorette Corbey (PSE) komissiolle. Tiettyjen torjunta-aineiden tilapäinen salliminen (asetuksen 451/2000 15 artikla).



Virallinen lehti nro 103 E , 03/04/2001 s. 0226 - 0227



KIRJALLINEN KYSYMYS P-2829/00 esittäjä(t): Dorette Corbey (PSE) komissiolle (4. syyskuuta 2000) Aihe: Tiettyjen torjunta-aineiden tilapäinen salliminen (asetuksen 451/2000 15 artikla) Asetus EY/451/2000(1) koskee kasvinsuojeludirektiivin N:o 91/414/ETY toisen ja kolmannen vaiheen täytäntöönpanoa(2). Asetuksen 15 artiklan toisessa kohdassa säädetään, että tiettyjen torjunta-aineiden sallimiseksi voidaan toteuttaa väliaikaisia toimenpiteitä niiden käyttötarkoitusten osalta, joiden suhteen uusilla teknisillä todisteilla on osoitettu tehoaineen jatkuvan käytön välttämättömyys ja tehokkaiden vaihtoehtojen puute. 1. Mikä on mainitun asetuksen 15 artiklan toisen kohdan tavoite ja tarkoitus? 2. Katsooko komissio, että se voi 15 artiklan perusteella antaa jäsenvaltioille luvan käyttää sellaisia aineita, jotka eivät täytä torjunta-aineiden markkinoille tuomiselle asetettujen yhdenmukaisten periaatteiden mukaisia perusteita? 3. Jos näin on, katsooko komissiokin, että tämä on ristiriidassa kyseisten säännösten kanssa ja että niitä on siis muutettava? 4. Jos komissio luo oikeusperustan tilapäisille toimenpiteille, miten se takaa, että tilapäisiin toimenpiteisiin ei ryhdytä yritystaloudellisista syistä? 5. Miten komissio takaa, että tilapäiset toimenpiteet eivät tukahduta innovointia vaan pikemminkin edistävät sitä? 6. Onko komissio tietoinen Alankomaiden hallituksen lainsäädäntöehdotuksesta vuoden 1962 torjunta-ainelain (maataloudessa välttämättömät kasvinsuojeluaineet, 27076) muuttamiseksi? Tässä lainsäädäntöehdotuksessa ehdotetaan muun muassa maataloudessa välttämättömien torjunta-aineiden sallimista tai säilyttämistä. Alankomaat on ainoa maa, jossa tätä perustetta noudatetaan yhä. Sopiiko se yhteen yhteisön lainsäädännön kanssa nyt ja tulevaisuudessa? Onko komissio sitä mieltä, että muut jäsenvaltiot tulevat seuraamaan Alankomaiden esikuvaa? (1) EYVL L 55, 29.2.2000, s. 25. (2) EYVL L 230, 19.8.1991, s. 1. David Byrnen komission puolesta antama vastaus (29. syyskuuta 2000) 1. ja 2. Kasvinsuojeluaineiden markkinoille saattamisesta 15 päivänä heinäkuuta 1991 annetussa neuvoston direktiivissä 91/414/ETY vahvistetaan yhdenmukaiset puitteet kasvinsuojeluaineiden hyväksymiselle, markkinoille saattamiselle, käytölle ja valvonnalle yhteisössä. Yksi direktiivin perusperiaatteista on yhteisössä sallittujen tehoaineiden luettelon laatiminen ja sisällyttäminen direktiivin liitteeseen I. Direktiivin 8 artiklan 2 kohdan mukaisesti jäsenvaltio voi kuitenkin 12 vuoden siirtymäkauden ajan (25. heinäkuuta 2003 saakka) sallia direktiivin 4 artiklan yleisten turvallisuusvaatimusten ja tietoja koskevien kansallisten vaatimusten mukaisesti, että sen alueella saatetaan markkinoille sellaisia kasvinsuojeluaineita, jotka sisältävät liitteeseen I kuulumattomia tehoaineita. Tänä aikana komissio käynnistää työohjelman, jolla pyritään näiden tehoaineiden asteittaiseen tutkimiseen. Komissio esittää heinäkuuhun 2001 mennessä Euroopan parlamentille ja neuvostolle kertomuksen kyseisen ohjelman edistymisestä. Kertomuksen johtopäätösten perusteella voidaan päättää, onko 12 vuoden pituista ajanjaksoa pidennettävä erikseen määritettävällä ajalla tiettyjen aineiden osalta. Kasvinsuojeluaineiden markkinoille saattamisesta annetun neuvoston direktiivin 91/414/ETY 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä 11 päivänä joulukuuta 1992 annetussa komission asetuksessa (ETY) N:o 3600/92(1) säädetään 90 yleisen ja laajalti maataloudessa käytetyn tehoaineen arviointiohjelmasta. Nämä 90 tehoainetta edustavat noin 30:a prosenttia kaikista maataloudessa käytetyistä kasvinsuojeluaineista. Kyseinen ohjelma, joka jatkuu yhä, mahdollisti asiatuntijakontaktien ja keskinäisen luottamuksen luomisen jäsenvaltioiden ja komission välille. Neuvoston direktiivin 91/414/ETY 8 artiklan 2 kohdassa tarkoitetun työohjelman toisen ja kolmannen vaiheen täytäntöönpanoa koskevista yksityiskohtaisista säännöistä 28 päivänä helmikuuta 2000 annettu komission asetus (EY) N:o 451/2000 kattaa useimpien jäljelle jääneiden tehoaineiden vaiheittaisen arvioinnin. Tuottajille asetetaan tiukat määräajat, joiden mukaisesti tehoaineista on ilmoitettava. Säädöksiä hyväksyttäessä oletettiin, että markkinoilla olevien tehoaineiden määrä vähenisi merkittäväksi, kun tuottajat eivät olisi valmiita tekemään ilmoituksia kaikista markkinoilla yhä olevista aineista. Näin on tapahtunutkin, sillä vähintään 200 tehoainetta on jätetty ilmoittamatta. Lopulliset tulokset valmistunevat joulukuun 2000 lopulla, ja ne sisällytetään ohjelman edistymistä koskevaan komission kertomukseen. Edellä mainitussa komission asetuksessa säädetään myös, että mikäli tehoaineista ei tehdä asianmukaista ilmoitusta, komissio antaa asetuksen siitä, että tällaisia aineita ei sisällytetä liitteeseen I. Jäsenvaltiot ovat tällöin velvollisia vetämään markkinoilta kyseisiä tehoaineita sisältävät kasvinsuojeluaineet 25. heinäkuuta 2003 mennessä. Hyvin monien tehoaineiden vetäminen markkinoilta lyhyessä ajassa voi aiheuttaa ongelmia esimerkiksi silloin, kun tiettyjä lajiketta tai resistenssin hallintaa varten ei olisi saatavilla mitään kasvinsuojeluainetta. Jotta vaihtoehtojen kehittämiseen jäisi aikaa, asetuksessa (EY) N:o 451/2000 säädetään, että komissio voi toteuttaa aiheellisia väliaikaisia toimenpiteitä niiden käyttötarkoitusten osalta, joiden suhteen uusilla teknisillä todisteilla on osoitettu tehoaineen jatkuvan käytön välttämättömyys ja tehokkaiden vaihtoehtojen puute. 3., 4. ja 5. Komissio tulee tarkastelemaan tilapäisten toimenpiteiden oikeusperustaa, kun se valmistelee ehdotuksia asetuksen (EY) N:o 451/2000 15 artiklan täytäntöönpanosta. Tilapäisiä toimenpiteitä ehdotetaan jatkossa ainoastaan silloin, kun ongelman vakavuudesta on varmistuttu. 6. Komissio on tietoinen Alankomaiden kasvinsuojeluainelainsäädännön muuttamista koskevasta ehdotuksesta. Alankomaat voi jatkaa kansallisten kriteerien soveltamista, kunnes yhteisössä on tehty päätös tehoaineesta. Tämän jälkeen on kuitenkin sovellettava yhdenmukaisia periaatteita. Komissio ei ole saanut tietoonsa, sovelletaanko muissa jäsenvaltioissa Alankomaissa ehdotettujen kriteerien kaltaisia kriteereitä. (1) EYVL L 366, 15.12.1992.